《冰柱》
唐代·刘叉

师干久不息，农为兵兮民重嗟。骚然县宇，土崩水溃。

畹中无熟谷，垄上无桑麻。王春判序，百卉茁甲含葩。

有客避兵奔游僻，跋履险厄至三巴。貂裘蒙茸已敝缕，

鬓发蓬舥.雀惊鼠伏，宁遑安处。独卧旅舍无好梦，

更堪走风沙。天人一夜剪瑛琭，诘旦都成六出花。

南亩未盈尺，纤片乱舞空纷拏。旋落旋逐朝暾化，

檐间冰柱若削出交加。或低或昂，小大莹洁，随势无等差。

始疑玉龙下界来人世，齐向茅檐布爪牙。又疑汉高帝，

西方未斩蛇。人不识，谁为当风杖莫邪。铿镗冰有韵，

的皪玉无瑕。不为四时雨，徒于道路成泥柤。不为九江浪，

徒为汩没天之涯。不为双井水，满瓯泛泛烹春茶。

不为中山浆，清新馥鼻盈百车。不为池与沼，

养鱼种芰成霪霪。不为醴泉与甘露，使名异瑞世俗夸。

特禀朝澈气，洁然自许靡间其迩遐。森然气结一千里，

滴沥声沈十万家。明也虽小，暗之大不可遮。

勿被曲瓦，直下不能抑群邪。奈何时逼，不得时在我目中，

倏然漂去无馀些。自是成毁任天理，天于此物岂宜有忒赊。

反令井蛙壁虫变容易，背人缩首竞呀呀。

我愿天子回造化，藏之韫椟玩之生光华。

作者简介：刘叉，唐代诗人。生卒年、字号、籍贯等均不详。活动在元和年代。他以“任气”著称，喜评论时人。韩愈善接天下士，他慕名前往，赋《冰柱》、《雪车》二诗，名出卢仝、孟郊二人之上。后因不满韩愈为谀墓之文，攫取其为墓铭所得之金而去，归齐鲁，不知所终。